ประกาศการรถไฟแห่งประเทศไทย เรื่อง การออกพันธบัตรของการรถไฟแห่งประเทศไทย พ.ศ. 2529 ครั้งที่ 1

ประกาศการรถไฟแห่งประเทศไทย

ประกาศการรถไฟแห่งประเทศไทย
เรื่อง
การออกพันธบัตรของการรถไฟแห่งประเทศไทย
พ.ศ. ๒๕๒๙ ครั้งที่ ๑[๑]

อาศัยอำนาจตามความในมาตรา
๙ (๕) ภายใต้วัตถุประสงค์ของมาตรา ๖ แห่งพระราชบัญญัติการรถไฟแห่งประเทศไทย พ.ศ.
๒๔๙๔ และโดยความเห็นชอบคณะรัฐมนตรี ผู้ว่าการรถไฟแห่งประเทศไทย
จึงขอประกาศให้ทราบว่า

ข้อ ๑ 
การรถไฟแห่งประเทศไทยจะทำการกู้ยืมเงินโดยวิธีออกพันธบัตร

ข้อ ๒ 
พันธบัตรนี้มีชื่อเรียกว่า พันธบัตรของการรถไฟแห่งประเทศไทย
พ.ศ. ๒๕๒๙ ครั้งที่ ๑

ข้อ ๓ 
พันธบัตรนี้กระทรวงการคลังเป็นผู้ค้ำประกันเงินต้นและดอกเบี้ย

ข้อ ๔ 
พันธบัตรนี้เป็นพันธบัตรชนิดระบุชื่อผู้ถือ 

ข้อ ๕ 
พันธบัตรนี้มีมูลค่าที่ออกจำนวนรวม ๓๒๗ ล้านบาท
(สามร้อยยี่สิบเจ็ดล้านบาทถ้วน) แบ่งออกเป็นจำนวน ๓๒๗,๐๐๐ หน่วย
(สามแสนสองหมื่นเจ็ดพันหน่วย) โดยมีมูลค่าหน่วยละ ๑,๐๐๐ บาท (หนึ่งพันบาทถ้วน) 

ข้อ ๖ 
พันธบัตรนี้มีกำหนดไถ่คืน ๑๐ ปี นับแต่วันออกพันธบัตร
เป็นการไถ่ถอนครั้งเดียวเต็มตามจำนวนที่ออก

ข้อ ๗ 
วันออกพันธบัตรคือวันที่ ๒๐ เดือนพฤษภาคม พ.ศ. ๒๕๒๙

ข้อ ๘ 
วันไถ่ถอนพันธบัตร คือวันที่ ๒๐ เดือนพฤษภาคม พ.ศ. ๒๕๓๙
แต่ถ้าตรงกับวันหยุดทำการของการรถไฟแห่งประเทศไทยหรือวันหยุดทำการของธนาคารพาณิชย์ก็ให้เลื่อนเป็นวันเปิดทำการถัดไป

ข้อ ๙ 
ผู้ถือพันธบัตรจะได้รับดอกเบี้ยในอัตราร้อยละ ๙.๔๕ ต่อปี
คำนวณจากมูลค่าของพันธบัตร ตลอดเวลาที่พันธบัตรยังมีอายุอยู่
การคำนวณดอกเบี้ยใช้หลักเกณฑ์หนึ่งปีมี ๓๖๕ วัน และนับวันตามจำนวนวันที่เกิดขึ้น 

ข้อ ๑๐ 
การรถไฟแห่งประเทศไทยจะชำระดอกเบี้ยให้แก่ผู้ถือพันธบัตรตามกำหนดดังนี้ 
๑๐.๑
ดอกเบี้ยงวดแรกชำระในวันที่ ๒๐ เดือนพฤศจิกายน พ.ศ. ๒๕๒๙ 
๑๐.๒
ดอกเบี้ยงวดต่อไปชำระทุกๆ ๖ เดือน ทุกๆ วันที่ ๒๐ เดือนพฤษภาคม และวันที่ ๒๐
เดือนพฤศจิกายน
๑๐.๓
ดอกเบี้ยงวดสุดท้ายชำระพร้อมกับต้นเงินของพันธบัตร ณ วันไถ่ถอนพันธบัตร 
๑๐.๔
ถ้าวันครบกำหนดชำระดอกเบี้ยดังที่ระบุในข้อ ๑๐.๑ และ ๑๐.๒
ตรงกับวันหยุดทำการของการรถไฟแห่งประเทศไทย
หรือวันหยุดทำการของธนาคารพาณิชย์ก็ให้เลื่อนไปชำระในวันเปิดทำการถัดไป 

ข้อ ๑๑ 
การโอนกรรมสิทธิ์
หรือการจำนำพันธบัตรนี้จะต้องนำพันธบัตรไปจดทะเบียนการโอนกรรมสิทธิ์หรือการจำนำที่บริษัทหลักทรัพย์กองทุนรวม
จำกัด ซึ่งได้รับแต่งตั้งให้เป็นนายทะเบียนและตัวแทนจ่ายเงินของพันธบัตรนี้ 

ข้อ ๑๒ 
บริษัทหลักทรัพย์กองทุนรวม จำกัด ในฐานะนายทะเบียนและตัวแทนจ่ายเงินของพันธบัตรนี้
จะประกาศปิดสมุดทะเบียนพักการโอนกรรมสิทธิ์พันธบัตรเป็นระยะเวลาสองสัปดาห์ก่อนครบกำหนดวันชำระดอกเบี้ยตามข้อ
๑๐ และวันไถ่ถอนพันธบัตรตามข้อ ๘ 

ข้อ ๑๓ 
พันธบัตรนี้มิให้ถือว่าฉบับใดสมบูรณ์
เว้นแต่พนักงานการรถไฟแห่งประเทศไทยซึ่งผู้ว่าการรถไฟแห่งประเทศไทยแต่งตั้งขึ้นโดยประกาศในราชกิจจานุเบกษาได้ลงลายมือชื่อกำกับในพันธบัตรฉบับนั้นร่วมกับนายทะเบียนพันธบัตรแล้ว

ข้อ ๑๔ 
พันธบัตรนี้จำหน่ายแก่บุคคลทั่วไปไม่จำกัดประเภทบุคคลและสัญชาติ โดยจำหน่าย
ณ วันออกพันธบัตร หน่วย ๑,๐๐๐ บาท (หนึ่งพันบาทถ้วน) โดยวิธีเปิดให้จองซื้อก่อนวันออกพันธบัตร

ข้อ ๑๕ 
การรถไฟแห่งประเทศไทยมอบหมายให้บริษัทเงินทุนหลักทรัพย์ตะวันออกฟายแน้นซ์
จำกัด เป็นผู้รับผิดชอบในการจัดจำหน่ายและประกันการจำหน่ายพันธบัตรนี้
และจัดการอื่นๆ ที่จำเป็นเพื่อผลประโยชน์ในการนี้ 

ข้อ ๑๖ 
รายละเอียดขั้นตอน วิธีการ และหมายกำหนดการเปิดให้จองซื้อพันธบัตรนี้
ตลอดจนขั้นตอนและวิธีการจัดสรร
และวิธีการการชำระเงินคืนแก่ผู้จองซื้อพันธบัตรในกรณีไม่ได้รับสิทธิในการจัดสรรให้จองซื้อพันธบัตร
หรือได้รับจัดสรรใบการจองซื้อพันธบัตรไม่เต็มตามความประสงค์
ให้เป็นหน้าที่ของบริษัทเงินทุนหลักทรัพย์ตะวันออกฟายแน้นซ์ จำกัด เป็นผู้กำหนด

ข้อ ๑๗ 
การรถไฟแห่งประเทศไทยจะส่งมอบใบพันธบัตรให้แก่ผู้ถือพันธบัตรภายในกำหนด ๙๐
วัน นับแต่วันออกพันธบัตร 

ประกาศ ณ วันที่ ๒๘
พฤษภาคม ๒๕๒๙
บันยง  ศรลัมพ์
ผู้ว่าการรถไฟแห่งประเทศไทย

ณัฐดนัย/พิมพ์
๒๓ พฤศจิกายน ๒๕๕๐
สุนันทา/ตรวจ
๒๗ ธันวาคม ๒๕๕๐
จุฑามาศ/ปรับปรุง
๓ กันยายน ๒๕๕๗

[๑] ราชกิจจานุเบกษา
เล่ม ๑๐๓/ตอนที่ ๑๐๑/ฉบับพิเศษ หน้า ๑๑/๑๖ มิถุนายน ๒๕๒๙